
                                      UTANGULIZI 	

Hebu fikiria, kwa muda, kwamba katika kukua kwako, umekuwa na ndugu au rafiki wa karibu. Mnacheza pamoja, mnajifunza pamoja na kufikia utu uzima pamoja. Kwa sehemu kubwa ya maisha yako, mtu huyu amekuwa karibu nawe, na kisha siku moja, rafiki yako au ndugu yako huyo anadai kuwa “Mteule wa Mungu.”  Naam, kwa Yakobo, ndugu yake Yesu, hili halikuwa jambo la kuwaziwa tu. Katika miaka yake ya ujana, alitilia shaka kwamba Yesu alikuwa ndiye Mwokozi. Lakini baadaye maishani mwake, hakuwa tu mfuasi wa Yesu; bali alikuwa kiongozi wa kanisa huko Yerusalemu na akaandika kitabu cha Agano Jipya kinachoitwa kwa jina lake. 
Hili ni somo la kwanza katika mfululizo wetu wa Waraka wa Yakobo, hivyo, tumelipatia jina la “Utangulizi wa Yakobo.” Katika somo hili, tutagusia masuala kadhaa ya utangulizi ambayo yatatuwezesha kufuata tafsiri sahihi ya sehemu hii ya Agano Jipya. 
Tutakaribia “Utangulizi wetu wa Yakobo” kwa njia mbili. Kwanza, tutasawiri usuli wa kitabu. Na pili, tutachunguza muundo na maudhui yake. Hebu tuanze na usuli wa kitabu cha Yakobo.

                                        USULI 	

Kwa kitabu chochote cha Biblia, ni muhimu kuelewa muktadha unaozunguka uandishi wake kadri inavyowezekana. Vitabu mbalimbali vya Biblia viliandikwa katika mazingira halisi ya kihistoria na watu wenye misukumo na mahangaiko fulani. Hivyo, kujifunza aina hizi za masuala ya usuli kunaweza kutusaidia kuelewa vitabu vyenyewe. Tunapozingatia mipangilio na motisha zinazohusiana na kitabu cha Yakobo, tuna vifaa bora zaidi vya kutusaidia kuelewa waraka huo ulimaanisha nini ulipoandikwa kwa mara ya kwanza. Na tunaweza kutumia maneno ya Yakobo kwa ufanisi zaidi katika maisha yetu leo.
Ili kuelewa usuli wa Yakobo, kwanza tutaitabiri uandishi wa kitabu hicho. Kisha tutaangalia hadhira asilia. Hatimaye, tutachunguza tukio ambalo kwalo barua ya Yakobo iliandikwa. Hebu tuanze na uandishi wa waraka wa Yakobo.


UANDISHI

Ingawa tunajua kwamba Roho Mtakatifu alivuvia Maandiko Matakatifu, vitabu vingi katika Biblia, kama vile kitabu cha Yakobo, pia vinawatambulisha waandishi wao wa kibinadamu. Kadiri tunavyojua zaidi kuhusu waandishi wa Biblia, basi ndivyo tunavyojiandaa vyema kuelewa na kufasiri kile walichoandika. Hivyo, kwa sababu hii, ni lazima tujifunze yote tuwezayo kuhusu ni nani aliyeandika waraka wa Yakobo.
 (
-
17
-
Kwa ajili ya 
video,
 
miongozo ya somo 
na nyenzo zingine
, 
tembelea
 
Th
ir
dm
ill 
kwenye
 
t
h
ir
dm
ill
.
o
r
g
.
)

Ili kuchunguza uandishi wa Yakobo, tutaitabiri mambo mawili. Kwanza, tutasawiri mtazamo wa kimapokeo kwamba Yakobo, ndugu mdogo wa Yesu, aliandika waraka huo. Pili, tutasawiri historia ya kibinafsi ya mwandishi.  Hebu tuanze kwa kuangalia mtazamo wa kimapokeo juu ya mambo haya.


Mtazamo wa Kimapokeo

Barua hiyo hufunguliwa katika Yakobo faslu ya 1:1, kwa kauli hii rahisi:

Yakobo, mtumwa wa Mungu, na wa Bwana Yesu Kristo, kwa kabila kumi na mbili waliotawanyika; salamu (Yakobo 1:1).

Kama tunavyoona hapa, barua hiyo humtambulisha wadhiha mtu anayeitwa “Yakobo” kuwa ndiye mwandishi. Lakini salamu hii haisemi haswa mtu huyo alikuwa nani. Watu watano tofauti katika Agano Jipya, wakiwemo wawili kati ya wanafunzi kumi na wawili wa Yesu, waliitwa Yakobo. Lakini ni watu wawili tu kati ya hao watano ambao wangekuwa na mamlaka ya kutosha katika kanisa la kwanza kuandika barua kama hii. 
Mtu wa kwanza kati ya hao wawili alikuwa Yakobo, mwana wa Zebedayo na kaka yake Yohana. Lakini kulingana na kitabu cha Matendo ya Mitume faslu ya 12:2, Yakobo huyu aliuawa kishahidi chini ya Herode Agripa wa Kwanza karibu na mwaka wa 44 B.K. Kama tutakavyoona baadaye, kuna sababu nzuri za kuamini kwamba kitabu cha Yakobo kiliandikwa baada ya kifo cha Herode. Hivyo, kuna uwezekano mkubwa kwamba Yakobo, mwana wa Zebedayo, alikuwa mwandishi. Yakobo wa pili alikuwa ndugu mdogo wa Yesu. Pia alikuwa kiongozi wa kanisa la kwanza huko Yerusalemu. Yakobo huyu, kwa mbali, ndiye aliyekuwa maarufu zaidi kati ya hao wawili na ndiye wanatheolojia wengi zaidi wamemhusisha na waraka huo kwa karne nyingi.
Kuna uungwaji mkono mkubwa kwa mtazamo wa kimapokeo kwamba ndugu yake Yesu, yaani, Yakobo ndiye aliyeandika waraka huu. Lakini pia kuna pingamizi chache. Hebu tuanze na kuungwa mkono kwa mtazamo huu wa kimapokeo.

Uthibitisho. Katika sehemu ya kwanza, katika Yakobo faslu ya 1:1, mwandishi hakutoa sifa zozote zaidi ya kusema kwamba alikuwa “mtumwa wa Mungu na wa Bwana Yesu Kristo.” Alidhani tu kwamba jina lake pekee lingetambuliwa na lingekuwa na mamlaka ya kutosha. Kwa kuzingatia mamlaka haya, barua yake ina amri moja yenye nguvu baada ya nyingine. Salamu hii ya ufunguzi, basi, hutoa hoja yenye nguvu kwa ndugu wa Yesu Yakobo kwa sababu ya hadhi yake katika kanisa la mwanzo huko Yerusalemu.

Naam, katika siku za kanisa la kimitume, suala zima la mamlaka lilikuwa muhimu sana. Ni nani aliye na mamlaka ya kufundisha na kuongoza jamii hii mpya ya wafuasi wa Yesu Kristo? Kulikuwa na maandishi mbalimbali yaliyokuwa yakisambazwa, madai mbalimbali ya kuwa na mamlaka, na mojawapo ya vigezo vilivyojitokeza ambavyo vilikuwa muhimu sana ni lile la kuwa shahidi wa huduma ya Yesu, wale walioshuhudia huduma yake, na wale ambao walitumia muda wao pamoja na Bwana mwenyewe walionwa kuwa na madai ya haki ya kuwa na mamlaka ya kufundisha katika kanisa la mwanzo.

Yakobo, ndugu wa Yesu, taibu, alikuwa shahidi aliyejionea huduma yake Bwana, lakini zaidi ya hayo, alikuwa shahidi aliyejionea maisha yake yote, na hilo lilikuwa na jukumu muhimu katika uzito ambao mafundisho ya Yakobo na uzito ambao barua ya Yakobo ilipewa katika kanisa la mwanzo.

— Kasisi Dkt. Michael Walker

Katika sehemu ya pili, ushuhuda wa kanisa la mwanzo huthibitisha mtazamo huu juu ya uandishi wa kitabu hicho. Waraka wa Kwanza wa Clement, ulioandikwa karibu mwaka wa 96 B.K, na Mchungaji wa Hermas, ulioandikwa karibu mwaka wa 140 B.K, zote mbili hurejelea au hunukuu kutoka katika waraka wa Yakobo. Origeni, aliyekufa mwaka wa 254 B.K, alinukuu kitabu cha Yakobo mara kadhaa katika Maoni yake juu ya Waraka kwa Warumi. Matumizi ya Origeni ya kitabu cha Yakobo ni muhimu haswa kwa sababu katika Kitabu cha 4, faslu ya 8, Origeni alimtambulisha mwandishi wa Yakobo kuwa “ndugu wa Bwana.” Pia tunajua kwamba kanisa la Mashariki, na baadaye kanisa la Magharibi, liliikubali barua hii kuwa ni kazi ya ndugu wa Yesu.
Licha ya uungwaji mkono huu mkubwa kwa mtazamo wa kimapokeo kwamba ndugu wa Yesu, yaani, Yakobo ndiye aliyekuwa mwandishi, kumekuwa na pingamizi fulani.

Pingamizi. Wakalimani wahakiki wamependekeza angalau njia mbili mbadala. Wakalimani wengine wamemtafuta Yakobo asiyejulikana katika kanisa la mwanzo. Wanasema kwamba mtu aliyeandika barua hiyo kwa kweli aliitwa Yakobo, lakini hakuwa mwana wa Zebedayo wala ndugu wa Yesu. Bado hajulikani kwa sababu hakutajwa katika maandishi mengine yoyote ya kanisa change la mwanzo. Walakini, nadharia hii haiwezekani. Kama tulivyokwisha kuona tayari, urahisi wa utambulisho wa mwandishi mwanzoni mwa barua unaonyesha kuwa alijulikana sana. Ni jambo la kutiliwa shaka sana kwamba kusingekuwa na kitu kingine chochote kilichoandikwa juu yake.
Nadharia ya pili inayotolewa na wakalimani wahakiki ni ile ya kutumia jina bandia [ujasusi]. Jina bandia linarejelea mazoe ya kumpatia mtu mwingine kazi zilizoandikwa badala ya mwandishi halisi. Wayahudi katika karne ya kwanza walikuwa na desturi hii kwa sababu mbalimbali. Sababu moja maarufu ya kutumia jina bandia ilikuwa ili kutoa uzito au mamlaka kwa kitabu au barua. Kwa upande wa waraka wa Yakobo, wakalimani wahakiki wamedai kwamba mtu mwingine mbali na Yakobo alitumia jina lake ili barua yao ipate kukubalika zaidi kanisani. kulingana na vifungu kama vile kitabu cha 2 Wathesalonike faaslu ya 2:2, zoea hili lilidharauliwa katika kanisa la karne ya kwanza kama udanganyifu. Lakini wanazuoni wahakiki bado wanatoa angalau hoja tatu kwa ajili ya pingamizi hili. 
Kwanza, wanasema kwamba, mwandishi wa waraka hakutaja uhusiano wake na Yesu. Wanasema ni jambo lisilofikirika kwamba ndugu wa Yesu angeandikia makanisa na asifichue uhusiano huu wa kifamilia alipojitambulisha. Lakini Yuda, mwandishi wa waraka wa Yuda, pia alikuwa ndugu wa Yesu. Katika barua yake, hakuwahi kamwe kutaja uhusiano wake wa damu kwa Yesu. Hivyo, hoja hii ya jina bandia ni dhaifu kabisa.
Pili, baadhi ya wanazuoni wahakiki hudai kwamba kitabu kiliandikwa kwa kutumia jina bandia kwa sababu kinaonyesha kwamba mwandishi wa kitabu hicho alikuwa anafahamu utamaduni wa Kigiriki, na kwamba Yakobo alikuwa Myahudi kutoka Palestina. Ni kweli kwamba mwandishi wa kitabu cha Yakobo alikuwa na ufahamu fulani wa utamaduni wa Kigiriki. Kwa mfano, katika kitabu cha Yakobo faslu ya 3:6, alitumia msemo “mwenendo wote wa maisha ya mtu.” Maneno haya yalitumiwa sana katika falsafa na dini 

ya Kigiriki. Lakini wakati barua ya Yakobo ilipoandikwa, Wayahudi wengi wenye elimu ya juu huko Palestina walikuwa na ujuzi zaidi wa falsafa na dini ya Kigiriki.
Kwa kuongezea, ingawa Kigiriki cha Yakobo ni cha kisasa zaidi kuliko kile tunachopata katika sehemu zingine za Agano Jipya, kwa vyovyote vile, hicho siyo Kigiriki cha kisasa zaidi katika Agano Jipya. Kwa kweli, barua hiyo inafanana kabisa kwa mtindo na vitabu kama vile Maagano ya Wahenga Kumi na Wawili na maandishi mengine ya Kiyahudi Kigiriki ya wakati huo.
Hoja ya tatu ya jina kutumia bandia inaelekeza kwenye kutopatana na picha ya kitheolojia ya Yakobo katika vitabu vya Matendo ya Mitume na Wagalatia. Mtazamo huu unapendekeza kwamba baadhi ya mawazo yaliyotolewa katika waraka wa Yakobo hayalingani na mitazamo ya kitheolojia inayohusishwa na Yakobo katika vitabu hivi vingine vya Agano Jipya. Kwa mfano, wakalimani wahakiki huelekeza kwenye vifungu kama vile kitabu cha Matendo ya Mitume faslu ya 21:17-25 na kitabu cha Wagalatia faslu ya 2:12. Wanasema kwamba, katika mistari hii, Yakobo anaonekana kuwa msemaji wa msimamo wa kihafidhina wa Kiyahudi-Kikristo juu ya sheria. Lakini katika kitabu cha Yakobo faslu ya 1:25 na Yakobo faslu ya 2:12, mwandishi anaonekana kuwa na mtazamo mpole wa sheria, akiiita hiyo “sheria iletayo uhuru.”
Lakini tofauti hizi siyo kubwa kama wanazuoni wahakiki wasemavyo. Katika uchunguzi wa karibu, mistari iliyonukuliwa katika kitabu cha Matendo ya Mitume na kitabu hca Wagalatia haionyeshi maoni yaliyokithiri ya Kiyahudi-Kikristo. Msimamo wa Yakobo juu ya sheria katika kitabu cha Matendo ya Mitume na katika kitabu cha Wagalatia, kwa kweli, unaendana sana na theolojia ya barua ya Yakobo. 
Kama tunavyoona, hoja dhidi ya Yakobo, ndugu wa Yesu, kuwa mwandishi wa kitabu hiki ni dhaifu kabisa. Hoja zinazounga mkono uandishi wa Yakobo ni zenye kushawishi zaidi. Kwa sababu hiyo, wanazuoni wengi wa kiinjili wanathibitisha kwa usahihi kwamba Yakobo, ndugu wa Yesu, ndiye alikuwa mwandishi wa barua inayoitwa kwa jina lake. 
Tumeitabiri uandishi wa kitabu cha Yakobo kwa kuangalia mtazamo wa kimapokeo. Hebu sasa tuangalie kwa karibu zaidi historia ya kibinafsi ya Yakobo.


Historia ya Kibinafsi

Kitabu cha Mathayo faslu ya 13:55 humtambulisha Yakobo kuwa mmoja wa wana wa Mariamu na mmoja wa ndugu wa kambo wa Yesu. Huenda uhusiano huu wa kifamilia ndio unaweza kuchangia mambo mengi yanayofanana kati ya waraka wa Yakobo na mafundisho ya Yesu yaliyorekodiwa katika Injili. Lakini Maandiko Matakatifu yanaweka wazi kwamba wakati Yakobo na ndugu zake wengine walipokuwa wakikua, hawakumtambua ndugu yao mkubwa alikuwa nani haswa. Kama vile kitabu cha Yohana faslu ya 7:5 kinavyotuambia:

Maana hata nduguze [Yesu] hawakumwamini (Yohana 7:5).

Lakini, wakati fulani katika maisha yake, Yakobo alikuja kuwa na imani yenye kuokoa katika Yesu kama Bwana wake. Kwa kweli, Yakobo alipata umaarufu mkubwa sana katika kanisa la mwanzo kiasi kwamba katika kitabu cha Wagalatia faslu ya 2:9, Paulo alimwita, mmoja wa “nguzo” za kanisa. Zaidi ya hayo, tunajua hilo, kulingana na kitabu 


cha 1 Wakorintho faslu ya 15:7, Paulo anaposema, Yesu alimtokea Yakobo baada ya ufufuo wake.
Msimamao wa mamlaka ya Yakobo kuwa mwandishi wa waraka wa yakobo umeandikwa vyema katika Agano Jipya. Kwa mfano, anaonekana mara tatu katika kitabu cha Matendo ya Mitume akiwa kiongozi wa kanisa la Yerusalemu. Katika kitabu cha Matendo ya Mitume faslu ya 15, tunamwona akiwa msemaji wa baraza la mitume. Hata wasio Wakristo walitambua umuhimu wa Yakobo katika kanisa. Mojawapo ya masimulizi yanayojulikana sana kuhusu kifo cha kikatili cha Yakobo mnamo mwaka wa 62 B.K yanatoka kwa mwanahistoria Myahudi Josephus. Sikiliza Mambo ya Kale, katika Kitabu cha 20, faslu ya 9, sehemu ya 1, iliyoandikwa mnamo mwaka wa 93 B.K, ambapo Josephasi alielezea mazingira yanayozunguka kifo cha Yakobo:

[Ananus] aliwaita waamuzi[mahakimu] wa Sanhedrini, na kuwaleta mbele yao ndugu wa Yesu, yule aliyeitwa Kristo, ambaye jina lake lilikuwa Yakobo, na wengine Fulani , na kuwashtaki kuwa walikuwa wamevunja sheria akawatia mikononi mwao ili wapigwe mawe.

Huenda Yakobo alipokuwa akikua, hakuelewa ndugu yake mkubwa alikuwa nani haswa. Lakini, tunaweza kuona kutoka katika simulizi la Josephus, na kutoka katika Maandiko Matakatifu na kumbukumbu nyinginezo za kihistoria, kwamba baadaye katika maisha yake ya utu uzima, Yakobo alikuwa na ahadi isiyoyumbayumba kwa Yesu kama Kristo. Kama Eusebius alivyoandika katika Historia yake ya Kikanisa, Kitabu cha 2, faslu ya 23, akimnukuu mwanahistoria Mkristo wa mapema Hegesippasi akisema:

[Yakobo] akawa shahidi wa kweli, kwa Wayahudi na kwa Wagiriki, kwamba Yesu ndiye Kristo.

Kwa kuwa tumeitabiri usuli wa waraka wa Yakobo kwa kuangalia baadhi ya masuala yanayohusiana na uandishi, hebu tusawiri hadhira asilia wa barua hii.


HADHIRA ASILIA

Mara nyingi wanatheolojia hutumia nguvu na wakati mwingi kujaribu kujifunza mengi iwezekanavyo kuhusu mwandishi wa kitabu fulani cha Biblia. Lakini kugundua utambulisho wa hadhira asilia ni muhimu vile vile. Ikiwa tunataka kufasiri kwa usahihi kile ambacho mwandishi wa Biblia alikuwa akisema, inatusaidia kujua mwandishi huyo ni nani, wasomaji asilia wa mwandishi walikuwa akina nani na walikuwa wakikabiliwa na nini wakati huo katika historia. Kama tulivyoona hapo awali, katika kitabu cha Yakobo faslu ya 1:1, Yakobo aliwatambulisha wasomaji wake kuwa ni:

Kabila kumi na mbili waliotawanyika (Yakobo 1:1).

Yaonekana kuwa maneno hayo yanarejelea kumbukumbu ya Wayahudi walioishi nje ya Israeli. Katika kitabu cha Yakobo faslu ya 2:1, Yakobo alihutubia hadhira wake kama ifuatavyo:

Ndugu zangu, imani ya Bwana wetu Yesu Kristo, Bwana wa utukufu, msiwe nayo kwa kupendelea watu (Yakobo2:1).

Kwa ujumla, mistari hii yote huonyesha kwamba hadhira asilia wa Yakobo iliundwa, haswa, na Wakristo wa Kiyahudi walioishi nje ya Palestina.
Mara kadhaa katika kitabu chake, Yakobo alihutubia hadhira wake kwa upendo kama “ndugu.” Lakini je, Yakobo, anayeishi Yerusalemu, alijuaje hadhira wake vya kutosha kiasi cha kuzungumza nao kwa njia hii? Naam, katika kitabu cha Matendo Mitume faslu ya 8:1-4 tunajifunza kwamba, katika wimbi la mateso kufuatia kuuawa kwa Stefano, washiriki wa kanisa la Yerusalemu walitawanyika na kwenda maeneo yote ya Yudea na Samaria.  Basi, inawezekana kwamba Yakobo, kama kiongozi wa kanisa la Yerusalemu, alikuwa akiwaandikia washiriki hawa waliotawanyika wa “makabila kumi na mawili.” Lakini, hata kama waraka huo haukushughulika hasa na waumini hawa, bado inaonekana kwamba hadhira wa Yakobo waliundwa na Wakristo wa Kiyahudi katika hali zilezile. 
Msimiati aliotumia Yakobo pia unaunga mkono wazo la kuwa wasomaji wake asilia walikuwa wafuasi wa Yesu waliokuwa Wayahudi. Kwa mfano, katika kitabu cha Yakobo faslu ya 2:2, Yakobo alichagua neno sunagogi (συναγωγη) or “sinagogi” ili kuelezea mikutano ya hadhira wake. Hii ilikuwa njia ya kawaida ya kurejelea mikusanyiko ya Wayahudi. Katika kitabu cha Yakobo faslu ya 5:4 Yakobo alitumia maneno “Bwana Mwenyezi,” au kurios sabaoth (Κυρίου Σαβαὼθ). Msemo huu unatokana na jina la kawaida la Agano la Kale la Mungu wa Israeli, Yahweh tsabaōt (תואבצ הוהיְ). Lugha ya aina hii ina maana zaidi ikiwa wapokeaji wana mizizi yenye nguvu ya Kiyahudi.

Kujua usuli wa hadhira ya Yakobo ni muhimu sana kwa sababu hutusaidia kuweka mwelekeo wa jinsi tunavyoelewa ujumbe ambao anajaribu kueleza hadhira wake... Hadhira wa Yakobo, kama jamii ya Kiyahudi, ni wapokeaji wa mapokeo ua muda mrefu ya Torati ya Musa, ujumbe wa manabii na maandishi... Yakobo anatumia mapokeo haya tajiri anapozungumza nao kuhusu maisha ya imani na maisha ya hekima. Wanahitaji kuelewa jinsi wanavyopaswa kuitumia katika maisha yao wenyewe kwa kuzingatia ufufuo wa Yesu Kristo.

— Dkt. Scott Redd

Tunaposema kwamba Yakobo alikuwa akiwaandikia Wakristo Wayahudi, hatumaanishi kwamba hapakuwa na waumini wa Mataifa katika makanisa ambayo Yakobo alihutubia. Mapema katika kitabu cha Matendo ya Mitume faslu ya 8 twajua kuhusu mwongofu wa Ethiopia. Kama tunavyojifunza katika kitabu cha Matendo ya Mitume faslu ya 10, kulikuwa na waongofu wengi wa Mataifa, wanaomcha Mungu kwa Dini ya Kiyahudi waliohudhuria masinagogi. Hivyo, haingeshangaza kupata angalau baadhi ya waumini wa Mataifa katika makanisa haya pia.  Bado, kulingana na kitabu cha Warumi faslu ya 9:8, waumini wa Mataifa walichukuliwa kama “wazao wa Ibrahimu.” Kwa hakika, walionwa kuwa sehemu tu ya yale makabila kumi na mawili ya Israeli sawa na mtu mwingine yeyote aliyekuwa Myahudi kwa damu.
Tumeangalia usuli wa kitabu cha Yakobo kwa kuitabiri uandishi wa waraka na hadhira wake asilia. Tuko tayari kuchunguza tukio la kuandikwa kwake.

TUKIO

Tutasawiri tukio la kuandikwa kwa kitabu cha Yakobo katika hatua tatu. Kwanza, tutagusia eneo la mwandishi na hadhira wake. Pili, tutaitabiri tarehe ya utunzi uandishi. 



Tatu, tutaitabiri juu ya kusudi la waraka wa Yakobo. Hebu tuanze kwa kuangalia eneo la mwandishi na hadhira wa barua hii.

Mahali

Si vigumu kutambua mahali ambapo mwandishi huyo aliishi. Agano Jipya na Mababa wa kanisa la mwanzo wanapendekeza kwamba Yakobo aliishi maisha yake ya huduma huko Yerusalemu. Naye aliendelea kubaki Yerusalemu hadi alipouawa kwa ajili ya Imani yake kwa Kristo huko mwaka wa 62 B.K. Kwa sababu hii, hakuna sababu ya kufikiria kwamba aliandika waraka kutokea mahali pengine popote.
Mahali ambapo hadhira asilia waliishi pia ni rahisi kufahamika. Kama tulivyotaja hivi punde, wapokeaji wa barua hiyo walikuwa na uwezekano mkubwa wa kuwa waumini wa Kiyahudi ambao walikuwa wametawanyika kote Yudea na Samaria baada ya mauaji ya Stefano. Kitabu cha Matendo ya Mitume faslu ya 11:19 hutuambia kwamba waumini hawa waliohamishwa walisafiri hadi Foinike, Antiokia na Kipro kutafuta mahali salama pa kuishi. Hatuwezi kuwa na mlengo linganifu kwamba Yakobo aliwaandikia waumini katika maeneo haya mahususi. Hata hivyo, kulingana na salamu ya awali ya Yakobo kwa “makabila kumi na mawili yaliyotawanyika kati ya mataifa,” maeneo haya ndiyo yanauwezekano mkubwa wa kuwa mahali ambapo hadhira asilia wa kitabu cha Yakobo waliishi.

Kwa kweli tunafikiri kwamba haya ni makabila yaliyotawanywa kweli. Yaani, waumini wa Yerusalemu waliokuwa wametawanyika na kwenda katika maeneo ya Foinike, Kipro na Antiokia kwa sababu ya mateso baada ya kifo cha kishahidi cha Stefano, kwamba inawezekana kabisa, kwa kweli, nadhani inawezekana, kwamba Yakobo alikuwa akiwaandikia watu hawa kama waumini wake mwenyewe. Sababu ya kudhani hivyo ni kwamba yeye, kwa kushangaza, hatupatii theolojia au kw hakika kabisa hatupatii kwa uwazi; haongei kulingana na muundo wa injili. Kuna mambo machache sana ambayo hataji, na kama mchungaji, ninafikiri, vema, labda aliyashughulikia mambo hayo mapema katika huduma yake, na sasa anazungumza na hadhira wake wanaojulikana kwa njia ambayo mchungaji angalifanya... Hivyo, ina athari kubwa kwa hisia zetu za kitabu cha Yakobo, kwamba tunatazama hadhira hii iliyotawanyika, hadhira hii ambayo tayari iko chini ya huduma yake, na kumwona akiijenga kwa njia hiyo.

— Dkt. Michael Kennison

Tukikumbuka kipengele hiki cha kwanza cha tukio la waraka wa Yakobo, yaani, mahali pa mwandishi na hadhira wake, hebu tuitabiri tarehe ya uandishi wa barua hiyo.

Tarehe

Ni rahisi sana kubaini tarehe za mapema na za hivi karibuni ambazo huenda zinawezekana kuandikwa kwa barua hii. Kwanza, tarehe ya kwanza inayowezekana ya uandishi wa barua hiyo ni mwaka wa 44 B.K. Tunajua kwamba Yakobo aliandika waraka wake akiwa kiongozi wa kanisa la mwanzo huko Yerusalemu. Kitabu cha Matendo ya 


Mitume faslu ya 12:17 huonyesha kwamba Yakobo alikua kiongozi muhimu wa kanisa la Yerusalemu wakati Petro alipoachiliwa huru kutoka gerezani. Kulingana na kitabu cha Matendo ya Mitume faslu ya 12:19-23, Petro aliachiliwa huru mwaka ambao Herode Agripa wa Kwanza alikufa mwaka wa 44 B.K. Hii inafanya kuwa na uwezekano mkubwa kwamba waraka haukuandikwa sana kabla ya tukio hili.
Pili, tarehe ya hivi karibuni zaidi ya uandishi wa waraka huo ni mwaka wa 62 B.K, mwaka wa kuuawa kwa Yakobo kwa ajili ya Imani yake. Kama tulivyoona hapo awali, kulingana na Josephus, Yakobo alikufa mikononi mwa kasisi Ananus karibu na wakati huu. Hii inatoa dirisha fupi la uandishi wa barua.
Barua yenyewe haijumuishi marejeleo mahususi ya matukio ya kihistoria ambayo yangeiweka tarehe kuwa mahususi haswa. Lakini kuna angalau sababu mbili za kufikiria kuwa tarehe ya uandishi ilikuwa mapema, badala ya baadaye. 
Kwanza, kama tulivyotaja hapo awali, katika kitabu cha Yakobo faslu ya 2:2, Yakobo alitumia neno sunagogi (συναγωγη), au “sinagogi,” kuelezea mikutano ya hadhira wake. Matumizi ya “sinagogi” yanaonekana kuashiria hatua ya awali katika maendeleo ya vuguvugu la Kikristo. Huenda Yakobo aliandika kabla ya Wakristo kulazimishwa kutoka katika masinagogi. Au, angalau, aliandika wakati ambapo Wakristo walikuwa bado wakiita mikusanyiko yao “sinagogi.”
Zaidi ya hayo, hakuna kumbukumbu katika waraka wa Yakobo wa mabishano ya Wayahudi na ya Wamataifa ambayo yalizingatiwa sana katika maandishi ya Petro na Paulo.
Katika kanisa la mwanzo, watu wa mataifa mengine walipokuja kumwamini Kristo kwa wingi, migogoro ilizuka kuhusu iwapo waumini hawa wapya walipaswa kuhitajika kupatana na desturi za Kiyahudi au la. Labda Yakobo alichagua tu kutoshughulikia mabishano hayo. Lakini kuna uwezekano mkubwa zaidi kwamba, bado yalikuwa hayajawa sababu kuu katika maisha ya makanisa machanga ambayo Yakobo aliyahutubia.
Baada ya kuangalia tukio la barua hiyo, mahali ilipoandikiwa na tarehe yake, hebu tuchunguze kusudi la Yakobo katika kuandika barua hii.

Kusudi

Mojawapo ya njia muhimu zaidi za kufupisha kusudi kuu la kitabu cha Yakobo ni kutazama katika Yakobo faslu ya 1:2-4. Katika maneno yake ya ufunguzi, Yakobo aliwaambia wasomaji wake kuwa:

Ndugu zangu, hesabuni ya kuwa ni furaha tupu, mkiangukia katika majaribu mbalimbali; mkifahamu ya kuwa kujaribiwa kwa Imani yenu huleta saburi. Saburi na iwe na kazi kamilifu, mpate kuwa wakamilifu na watimilifu bila kupungukiwa na neno (Yakobo 1:2-4).

Kama kifungu hiki kinavyoonyesha, hadhira wa Yakobo walikuwa wanakabiliwa na majaribu ya aina nyingi. Lakini Yakobo aliwaita kuwa na furaha tupu katika majaribu yao. Alieleza kwamba, majaribu, huleta stahamala. Wale wanaostahamala watakuwa “wakamilifu na watimilifu, bila kupungukiwa na neno.” Lakini ufunguo halisi wa ujumbe wa Yakobo unakuja katika mstari unaofuata. Katika mstari wa 5, Yakobo alikamilisha mawazo yake kwa maneno haya:

Lakini mtu wa kwenu akipungukiwa na hekima, na aombe dua kwa Mungu, awapaye wote, kwa ukarimu wala hakemei; naye atapewa (Yakobo 1:5).

Tutajadili mistari hii kwa undani zaidi baadaye katika somo hili. Lakini kwa sasa, kifungu hiki hutupatia dirisha ndani ya moyo wa waraka wote. Ili kupata furaha ya kweli katikati ya majaribu, “mwome Mungu” akupe hekima, naye “atakupa.” Kwa kuzingatia hili, tunaweza kufupisha kusudi kuu la barua ya Yakobo kwa njia hii:

Yakobo aliwaita hadhira wake kufuata hekima kutoka kwa Mungu ili wapate furaha katika majaribu yao.

Ilikuwa muhimu kwa hadhira wa Yakobo kusikia ujumbe huu. Kama tulivyosema hapo awali, hadhira wa Yakobo hawakuwa tena Palestina. Walikuwa wakiishi kwa “kutawanyika kati ya mataifa,” mbali na nyumba zao. Taibu, haikuwa rahisi kwao kupata furaha katika majaribu yao. Yaonekana kuwa jambo hilo lilikuwa limesababisha baadhi yao kuacha uaminifu wao kwa Kristo. Badala yake, walikuwa wakifuatilia kile ambacho Yakobo alikiita “urafiki na ulimwengu.” Sikiliza kitabu cha Yakobo faslu ya 4:4 ambapo Yakobo alitumia maneno haya yenye nguvu:

Enyi wazizi, hamjui ya kwamba kuwa rafiki wa dunia ni kuwa adui wa Mungu? Basi kila atakaye kuwa rafiki wa dunia hujifanya kuwa adui wa Mungu (Yakobo 4:4).

Ni wazi kwamba, kulikuwa na baadhi ya hadhira wa Yakobo ambao walikuwa wamepotea mbali na imani. Yakobo aliwaonya kwamba kuwa marafiki na ulimwengu kuliwafanya kuwa “adui wa Mungu.” 
Basi haishangazi kwamba Yakobo alitumia mamlaka yake kama kiongozi wa kanisa. Mara nyingi, Yakobo aliwaamuru wasomaji wake waishi kwa njia inayolingana na Imani yao ya kweli. Alitumia zaidi ya maagizo 50, au amri za moja kwa moja, katika mistari yake 108. Mara nyingi alitumia aina nyingine za kisarufi ambazo zilifanya kazi kama maagizo katika miktadha yake.
Lakini suluhisho kuu la Yakobo kwa matatizo ambayo hadhira wake walikabili halikuwa kuwaamuru kufanya hivi au vile tu. Kwake yeye, kiini cha jambo hilo kilikuwa kwamba walihitaji kufuata hekima kutoka kwa Mungu. Hekima kutoka kwa Mungu ndiyo ilikuwa ufunguo wa kupata furaha walipokuwa wakistahamala majaribu yao mengi. Sikiliza maneno haya yajulikanayo sana ya Yakobo faslu ya 4:8-10 ambapo Yakobo aliwaambia wasomaji wake kuwa:

Mkaribieni Mungu, naye atawakaribia ninyi… Jidhilini mbele za Bwana, naye atawakuza (Yakobo 4:8-10).

Yakobo aliwaelekeza waumini kujinyenyekeza ili Mungu awainue. Alifundisha kwamba unyenyekevu mbele za Mungu ni njia ya hekima. Na wafuasi wa Kristo wanapomkaribia Mungu kwa utii wa unyenyekevu, hekima wanayopokea huleta furaha, hata wanapostahamala majaribu.
Hadi sasa katika Utangulizi wetu wa Yakobo, tumeangalia usuli wa Yakobo.
Tuko sasa tayari kuchunguza muundo na maudhui ya waraka.


                             MUUNDO NA MAUDHUI 	

Tumependekeza tu kwamba kitabu cha Yakobo kinaitabiri sana hekima kama njia ya kupata furaha wakati wa majaribu. Lakini msisitizo huu wa hekima hutusaidia kuelewa jambo fulani zaidi ya kusudi la kitabu hiki. Wakalimani wengi wamezungumzia kitabu cha Yakobo kuwa kitabu cha hekima cha Agano Jipya. Mtazamo huu pia hutusaidia kufahamu muundo na maudhui yasiyo ya kawaida ya waraka huu.
Kufikia wakati wa Yakobo kuandika barua yake, kulikuwa na historia ndefu ya fasihi ya hekima inayotokana na Agano la Kale. Maandishi ya hekima ya Agano la Kale yanajumuisha kitabu cha Ayubu na kitabu cha Mhubiri, pamoja na kitabu cha Mithali na idadi ya zile zinazoitwa nyimbo za zaburi za hekima na maneno ya hekima ya kinabii. Madai ya Yakobo kwa fasihi hii ya Agano la Kale ni wadhiha kwa njia kadhaa. Kwa mfano, katika Yakobo faslu ya 5:11, Yakobo alitumia mfano wa Ayubu, mhusika mkuu katika kitabu cha Ayubu, ili kukuza ustahamala wao. Zaidi ya hayo, Yakobo aligusia mada kama vile hotuba, jinsi wajane na yatima wanavyotendewa, umaskini, na upendeleo. Mada hizi zinaakisi ulinganifu mwingi na maudhui ya kitabu cha Mithali.

Tunaposoma waraka wa Yakobo, mojawapo ya mambo tunayoona kuwa ya kawaida ni neno “hekima.” Ni wazi kwamba yeye huthamini sana hekima, hekima kutoka juu ikilinganishwa na hekima kutoka chini. Thamani hiyo hiyo katika hekima na muundo wa waraka hutufanya tufikiri kwamba kuna ushawishi mkubwa katika maisha yake juu ya fasihi ya hekima ambayo imekuja mbele yake. Nadhani tunaona hilo kwa wadhiha zaidi katika kunukuu kwake na kutumia kitabu cha Mithali, na pia kwa jinsi anavyokumbuka maneno ya Bwana wetu Yesu, ambaye pia alizungumza mara nyingi katika muktadha wa hekima... Sambamba na hayo, kulikuwa na maendeleo ya mawazo ya hekima na uandishi wa hekima, kwa kweli, aina ya uandishi wa hekima katika kipindi cha kati ya Agano la Kale na Agano Jipya. Nadhani tunaona baadhi ya mada zile zile kupitia fasihi hiyo ya hekima katika kitabu cha Yakobo. Mara nyingi tunaona muundo ule ule.  Lakini nadhani mada nyingi pia zilianzishwa na kitabu cha Mithali na pia na Yesu, hivyo nadhani ushawishi mkubwa zaidi kwa Yakobo labda utatoka kwa Yesu na Mithali. Lakini aina hiyo na umuhimu wa hekima ya Mithali katika Uyahudi wa Hekalu la Pili, karibu na wakati wa Yesu, pia ni muhimu sana katika kitabu cha Yakobo.

— Dkt. David W. Chapman

Barua ya Yakobo pia inaakisi maudhui ya vitabu vya hekima vyenye ushawishi nje ya Maandiko Matakatifu kama vile Hekima ya Siraki, inayojulikana pia kama Siraki, na Hekima ya Sulemani. Vitabu hivi vilijulikana sana katika siku za Yakobo, na kuna ulinganifu wa kushangaza katika vitabu hivyo viwili katika barua yake. Mfano mmoja wapo ni kutoka katika kitabu cha Siraki faslu ya 1:26 tunaposoma hivi.

Ikiwa unatamani hekima, shika amri, na Bwana atakupatia.




Kitabu cha Yakobo faslu ya 1:5 hutuambia hivi:

Lakini mtu wa kwenu akipungukiwa na hekima, na aombe dua kwa Mungu, awapaye wote, kwa ukarimu wala hakemei; naye atapewa (Yakobo 1:5).

Mbali na aina hizi za fasihi ya hekima, mafundisho mengi ya Yesu yaliyorekodiwa katika Injili ni tabia ya mafundisho ya hekima katika Israeli. Wakalimani wamebainisha mifanano kadhaa kati ya uandishi wa kitabu cha Yakobo na maagizo ya Yesu. Itabiri, kwa mfano, katika kitabu cha Injili ya Mathayo faslu ya 5:10, ambapo Yesu alisema hivi:

Heri wenye kuudhiwa kwa ajili ya haki; Maana ufalme wa mbinguni ni wao (Mathayo 5:10).

Linganisha hili na kitabu cha Yakobo faslu ya 1:12, mahali ambapo Yakobo aliandika hivi:

Heri mtu astahimiliye majaribu; kwa sababu akiisha kukubaliwa ataipokea taji ya uzima, Bwana aliyowaahidia wampendao (Yakobo 1:12).


Fasihi ya hekima ya Dini ya Kiyahudi katika karne ya kwanza na kidogo kabla ya hapo ilikuwa na ushawishi mkubwa kwa Yakobo, hasa katika suala la mazingira ya kitamaduni na kifasihi ambayo alikuwa akifanya nayo kazi. Kwa hakika, kuna madokezo na ulinganifu kadhaa kati ya Yakobo na fasihi nyingine katika Agano la Kale na katika fasihi nyingine za Kiyahudi. Unajua kwamba Yakobo hunukuu kutoka katika kitabu cha Mithali mara mbili, angalau mara moja na pengine mara mbili, na ana madokezo mengi hasa ya hekima ya Yesu Ben Siraki, kazi iliyoandikwa, karibu karne moja kabla ya wakati wa Agano Jipya... lakini kuna jambo moja ambalo ni la kipekee kwa Yakobo katika suala la hekima, yaani, ni kwamba yeye ndiye huunganisha hekima yake kwa karibu sana na mafundisho ya Yesu… Huenda Yakobo ni mmoja wa wachoraji wa rangi nyingi zaidi katika Agano Jipya wenye picha za meli zikiongozwa na usukani mdogo, na wakulima wangojeao kwa stahamala, na wafanyabiashara wanaosafiri. Kuna vielelezo vingi sana. Hiyo yote ni ushawishi wa hekima. Lakini maudhui ya Yakobo yanasonga mbele jinsi Yesu anavyowasilisha ufalme na jinsi uwepo wa ufalme wake hubadilisha maisha yako.

— Dkt. Dan McCartney

Kwa sababu ya uhusiano wa karibu wa kitabu cha Yakobo na fasihi ya hekima, muundo wa waraka huo ni tofauti kabisa na kile tunachoweza kutarajia. Hata mtazamo mfupi wa barua hii hutuambia kuwa mpangilio wake si rahisi. Kwa kweli, kutokana na mtazamo wetu wa kisasa, inaweza kuonekana kutokuwa na mpangilio kabisa. Kama vile kitabu cha Mithali, kitabu cha Yakobo kinashughulikia mada mbalimbali muhimu. Mara nyingi hutumia mistari michache tu kwenye mada moja kabla ya kuendelea na nyingine. Wakati mwingine, kinarudi kwenye mada yake moja au zaidi baadaye kwenye barua, lakini sio kwa uwiano wowote. Wachambuzi wahakiki wengine hata wamehitimisha kwamba 


hakuna muundo kwenye kitabu cha Yakobo. Wamependekeza kuwa ni mkusanyiko tu wa maneno ya hekima yasiyo na mpangilio halisi au mtiririko halisi wa mawazo. 
Lakini ni lazima tuwe waangalifu hapa. Barua hii sio tu msururu wa mkanganyiko wa mistari isiyohusiana iliyowekwa pamoja bila mpangilio wowote. Ingawa kitabu cha Yakobo hufanana na fasihi ya hekima katika umbo na maudhui, pia kinatofautiana na aina hiyo kwa njia mbalimbali. Tofauti na fasihi nyingine za hekima, kitabu cha Yakobo ni barua iliyoandikwa kwa makanisa mahususi. Kwa sababu hii, inaakisi baadhi ya vipengele vya kimpangilio vya nyaraka nyingine za Agano Jipya. 
Kuna makubaliano kidogo miongoni mwa wakalimani juu ya mpangilio au muundo wa kitabu cha Yakobo. Lakini kwa madhumuni ya somo hili, tumegawanya kitabu hiki katika sehemu saba.
•  Waraka huanza kwa salamu ya Yakobo katika Yakobo faslu ya 1:1.
•	Mgawanyiko mkuu wa kwanza ni utangulizi wa mada kuu za kitabu ambazo tunaweza kuziita hekima na furaha katika Yakobo faslu ya 1:2-18.
•	Mgawanyiko mkuu wa pili huonyesha hangaiko la Yakobo kwa ajili ya hekima na utii katika Yakobo faslu ya 1:19–2:26.
•	Mgawanyiko mkuu wa tatu unahusu hekima na amani katika jamii ya Kikristo katika Yakobo faslu ya 3:1–4:12.
· Mgawanyiko mkuu wa nne huzingatia hekima na wakati ujao katika Yakobo faslu ya 4:13–5:12.
•	Mgawanyiko mkuu wa tano na wa mwisho unahusianana na kile tunachoweza kuelezea kuwa hekima na maombi katika Yakobo faslu ya 5:13-18.
•  Baada ya migawanyiko hii mitano mikuu kuna mawaidha ya kuhitimisha katika 
 Yakobo faslu ya 5:19 na 20.

Hebu tuangalie kwa karibu kila moja ya migawanyiko hii, tukianza na salamu katiaka Yakobo faslu ya 1:1.  

SALAMU (1:1)

Sikiliza tena salamu fupi iliyo katika Yakobo faslu ya 1:1:

Yakobo, mtumwa wa Mungu, na wa Bwana Yesu Kristo, kwa kabila kumi mbili waliotawanyika; salamu (Yakobo 1:1).

Hatupaswi kukosa jinsi Yakobo alivyojieleza mwenyewe hapa.  Alijiita “mtumishi wa Mungu na wa Bwana Yesu Kristo.” Yakobo angeweza kujitambulisha mwenyewe kuwa kiongozi wa kanisa, au hata kuwa ndugu wa Yesu. Badala yake, alichagua kueleza kwamba alikuwa mtumishi wa Mungu na wa Kristo. Huenda rejea hii ya pande mbili inaweza kuwa taarifa ya kibinafsi ya Yakobo ya unyenyekevu, mada ambayo anagusia baadaye kwenye kitabu chake. Hapa alionyesha unyenyekevu huo kwa kuweka wadhiha kwamba alikuwa mtumishi wa ndugu yake, Yesu.
Kufuatia salamu hiyo, mgawanyiko mkuu wa kwanza umejikita kwenye kile tulichokiita hekima na furaha.

HEKIMA NA FURAHA (1:2-18)

Yakobo aliandika barua yake kwa Wakristo waliokuwa wamefukuzwa kutoka Yerusalemu na kutawanyika kuzunguka ulimwengu wa Mediterania. Walikuwa 

wakikabiliwa na aina mbalimbali za majaribu ambayo bila shaka yaliwakatisha tamaa. Kwa sababu hii, ndiyo maana maneno ya kwanza ya Yakobo juu ya umuhimu wa hekima yalianza na wito wa furaha. Sikiliza tena Yakobo faslu ya 1:2 ambapo Yakobo aliwaambia hadhira wake hivi:

Ndugu zangu, hesabuni ya kuwa ni furaha tupu, mkiangukia katika majaribu mbalimbali (Yakobo 1:2).

Huenda kifungu hiki kinaweza kuonekana kuwa cha ajabu kwetu, hasa kwa sababu kinashughulikia watu waliokuwa wakikabiliwa na “majaribu ya aina nyingi.” Lakini ombi la Yakobo la kuitabiri majaribu kuwa furaha tupu si jambo lisilo la kawaida kama tunavyoweza kufikiria. 
Usemi “furaha tupu” hutokana na usemi wa Kigiriki pasan charan (πᾶσανχαρὰν) ambao unaweza kutafsiriwa kuwa “furaha kamili, isiyokifani].” Aina hii ya kutia moyo inalingana vyema na fasihi nyinginezo za hekima katika siku za Yakobo. Mara nyingi, maandishi ya hekima yaliwatia moyo wale walioteseka ili wajione kuwa wamebarikiwa. Kwa mfano, Yesu alimalizia mafundisho yake juu ya heri yanayopatikana katika Mathayo faslu ya 5:12 kwa wito wa “kufurahi na kushangilia” wanapokabiliwa na mateso. 
Kama tulivyosema hapo awali, katika Yakobo faslu ya 1:3-4, Yakobo alifundisha kwamba ustahamilivu kwa njia ya majaribu hufanya iwezekane kwa waumini kuwa “wakamilifu na watimilifu.” Kwa maneno mengine, watu wa Mungu wanapovumilia magumu, wanakua kufikia utimilifu wa yote ambayo Mungu anakusudia kwa ajili yao. Lakini kwa kweli, mara nyingi ni vigumu hata kwa mwamini mwaminifu zaidi kuona jinsi jambo hili lilivyo kweli katikati ya mateso. Hii ndiyo sababu, katika mstari unaofuata, Yakobo aliwaambia wasomaji wake wafuate hekima kutoka kwa Mungu. Utakumbuka kwamba kitabu cha Yakobo faslu ya 1:5 hunasema hivi:

Lakini mtu wa kwenu akipungukiwa nahekima, na aombe dua kwa Mungu, awapaye wote, kwa ukarimu, wala hakemei; naye atapewa (Yakobo 1:5).

Wale wanaotaka kuwa na furaha tupu wanapopatwa na majaribu lazima wamwombe Mungu ufahamu. Wanahitaji hekima ili kuwasaidia kuelewa jinsi majaribu yao yanavyoongoza kwenye uboreshaji wao. Tukiomba hekima ya aina hii kutoka kwa Mungu, atatupatia. Katika kitabu cha Yakobo faslu ya 1:17, Yakobo aliendelea kusema kwamba Mungu huwapa watu wake zawadi nzuri na kamilifu. Yakobo alifunga sehemu hii katika Yakobo faslu 1:18 kwa uhakikisho huu:

Kwa kupenda kwake mwenyewe [Mungu] alituzaa sisi kwa neno la kweli, tuwe kama limbuko la viumbe vyake (Yakobo 1:18).

Tunapopokea hekima ya kuelewa jinsi Mungu anavyofanya kazi kupitia majaribu, tunaweza kuwa na furaha. Hekima huimarisha imani yetu kwamba Mungu ametuandalia baraka ya wokovu wa milele.
Baada ya majadala wake juu ya hekima na furaha, Yakobo alihamia kwenye uhusiano uliopo kati ya hekima na utii.







HEKIMA NA UTII (1:19-2:26)

Katika sehemu hii, Yakobo alizungumzia hekima na utii katika hatua tatu za msingi. Kwanza kabisa, kifungu cha Yakobo faslu ya 1:19-27 hutambulisha umuhimu wa kutenda badala ya kusikiliza au kusema tu.

Kutenda (1:19-27)

Katika kitabu cha Yakobo faslu ya n 1:22 twasoma kwamba:

Lakini iweni watendaji wa neno, wala si wasikiaji tu, hali mkijidanganya nafsi zenu (Yakobo 1:22).

Kusikia neno sio nzuri vya kutosha. Neno la hekima kutoka kwa Mungu lazima pia liongoze kwenye utii wa uaminifu. Vinginevyo, tunajidanganya wenyewe.

Unaposoma barua ya Yakobo unaelewa kuwa yeye kwa kweli anasisitiza sana juu ya umuhimu wa kuweka katika vitendo mambo ambayo tunasema tunaamini. Hii ndiyo mada maarufu sana katika waraka mzima. Tunahitaji kuuliza swali, Kwa nini Yakobo anasisitiza hivyo? Jibu la kwanza linaonekana kuwa hivi, Yakobo anaishi katika ulimwengu halisi, anawahudumia watu halisi, na ulimwengu tunaoishi ni ulimwengu ambapo mazungumzo ni ya bei nafuu, ambapo ni rahisi sana kusema tunamwamini Mungu na ni ngumu sana kufuata kile ambacho imani hiyo inaweza kuonekana k wa vitendo. Hii inaonekana kuwa changamoto sio tu kwa Yakobo bali pia kwa Yesu... kwa sababu kusema ni tofauti na kutenda. Hata Yesu anajua hivyo. Yakobo naye anajua hilo. Walikuwa wakijaribu kuwafikia watu halisi katika ulimwengu halisi wenye tatizo halisi.
— Dkt. Jimmy Agan

Yakobo alitarajia wasomaji wake wafanye mengi zaidi ya kusikia tu neno la Mungu. Alitarajia kwamba wangeweka imani yao katika vitendo. Mada hii ilikuwa muhimu sana kwa Yakobo kiasi kwamba, ingawa yeye aliijadili zaidi katika faslu ya 1 na 2, aliirudia mara kwa mara katika waraka wake wote. Kwa mfano, katika Yakobo faslu ya 3:13, tunaona tena mtazamo wa msingi wa Yakobo kuhusu uhusiano uliopo baina ya hekima na utii. Yakobo aliandika hivi:

N’nani aliye na hekima na ufahamu kwenu? Na aonyeshe kazi zake kwa mwenendo wake mzuri, katika upole wa hekima (Yakobo 3:13).

Kama mstari huu unavyoonyesha, hekima na ufahamu wa makusudi ya Mungu katika majaribu na mateso si jambo la kiakili tu. Wale walio nayo wataionyesha kwa maisha yao mema, kwa matendo yanayofanywa kwa unyenyekevu yanayotokana na hekima ambayo Mungu hutoa.
Hivyo, katika Yakobo faslu ya 1:27, Yakobo alifunga sehemu hii juu ya uhitaji wa kutenda kwa kujumlisha uchaji wa kweli wa Mungu, au dini, kwa njia hii:


Dini iliyo safi, isiyo na taka mbele za Mungu Baba ni hii, Kwenda kuwatazama yatima na wajane katika dhiki yao, na kujilinda na dunia pasipo mawaa (Yakobo 1:27).

Yakobo anazungumza wadhiha kabisa kuhusu dini, kile anachokiita “Dini iliyo safi na isiyo na taka mbele za Mungu Baba”, kuwa ni hii: “Kwenda kuwatazama yatima na wajane katika dhiki yao, na kujilinda na dunia pasipo mawaa.” Katika utamaduni wetu, ambao ni wa kupenda mali kwa njia nyingi, hizo ni pande mbili za sarafu moja, kwamba moja ya njia ambazo tunachafuliwa na ulimwengu ni kutowajali maskini wanaotuzunguka, au kuhusisha umaskini wao na kitu kilicho ndani yao tu na soi kuangalia sababu za kimfumo, au kujiangalia sisi wenyewe, ambao wana uwezo, maana yake ni kwamba kwa namna fulani sisi ni bora zaidi, au tuna baraka za Mungu na maskini hawana, wakati ukweli ni kwamba mara nyingi unakuta kwamba imani ya maskini ni yenye nguvu na ya kweli zaidi kuliko watu ambao hawana matatizo sawa na wao.
— Kasisi Dkt. Thurman Williams

Kufuatia wito huu wa utangulizi wa kuchukua hatua, Yakobo alifafanua juu ya uhusiano baina ya hekima na utii kwa kuzingatia tatizo la upendeleo katika Yakobo faslu ya 2:1-13.

Upendeleo (2:1-13)

Baadhi ya watu ndani ya hadhira wa Yakobo walikuwa wakiwapendelea matajiri na kuwapuuza maskini. Ndipo katika sehemu hii, Yakobo alishughulikia tatizo hili kwa kuwaita wazingatie ipasavyo kile alichokiita “sheria ya kifalme.” Katika kitabu cha Yakobo faslu ya 2:8, Yakobo alisema hivi:

Lakini mkiitimiza ile sharia ya kifalme kama ilivyoandikwa, Mpende jirani yako kama nafsi yako, mwatenda vema (Yakobo 2:8).

Kimsingi, kuwapuuza maskini kwa ajili ya matajiri ni kushindwa “kumpenda jirani yako.” Naye Yakobo alifundisha kwamba lazima waepuke dhambi ya upendeleo kwa kushika sheria ya kifalme.

Katika mafundisho ya Yakobo tunaona kuhusu matajiri na uhusiano wao na maskini, kielelezo halisi cha mafundisho ya Mwokozi katika kitabu cha Luka faslu ya 16. Katika faslu ya 2 ya kitabu cha Yakobo, Yakobo, anazungumzia kwamba, je, hamjui kwamba Mungu amewachagua maskini, wale wanaompenda, kuwa warithi wa ufalme wake... Matajiri wanaonyeshwa upendeleo wanapoingia kwenye mikutano ya Kikristo. Wanaonyeshwa heshima, “Unaweza kuchukua kiti changu; unaweza kuwa na kiti bora katika mkutano.” Yakobo anawaonya wale wanaofanya hivyo kukumbuka kwamba maskini wana msimamo kamili katika ufalme wa Mungu, haki kamili za urithi, hivyo wanapaswa kuonyeshwa utu, heshima na ushirika kamili miongoni mwa watu wa Mungu pia.

— Dkt. Greg Perry

Kama tulivyoona, kitabu cha Yakobo kina mtazamo linganifu sana juu ya sheria ya Mungu. Kwa maoni ya Yakobo, sharia hutufundisha kutunzana, kuwa na huruma kwa maskini, kuepuka upendeleo, na kadhalika. Lakini mtazamo huu mzuri unaweza kutumika vibaya tusipokuwa makini. Wakristo wa kisasa mara nyingi huonyesha jinsi sheria ya Mungu ilivyotumiwa bure, kuwa njia ya kujaribu kujihesabia haki mbele za Mungu kwa matendo yetu ya haki. Tuna haki ya kukataa matumizi mabaya haya ya sheria ya Mungu. Lakini, kinyume chake, kitabu cha Yakobo kinasisitiza kipengele tofauti cha sheria. Yakobo alifundisha kwamba ingawa hakuna mtu anayeweza kuhesabiwa haki kwa sheria, sheria ya Mungu ndiyo chanzo cha hekima yetu. Hivyo, tunapaswa kuishi kwa utii. Taibu, hatutii sheria kana kwamba bado tunaishi katika nyakati za Agano la Kale; ni lazima kila mara tutumie sheria ya Mungu katika nuru ya Kristo na mafundisho ya Agano Jipya. Lakini wale ambao wamemwamini Kristo kwa ajili ya wokovu huitii sheria kwa shukrani kwa Mungu, kwa sababu ni ufunuo wa hekima ya Mungu. Kwa maana hii, Yakobo anarudia wimbo wa Zaburi ya 19:7 ambapo tunasoma hivi:

Sheria ya BWANA ni kamilifu, Huiburudisha nafsi. Ushuhuda wa BWANA ni amini, Humtia mjinga hekima (Zaburi 19:7).

Baada ya kuanzisha umuhimu wa kutenda kwa kuitikia neno la hekima na kupinga upendeleo kwa kutii sheria ya kifalme ya Mungu, Yakobo alizungumzia uhusiano uliopo baina ya imani na utii katika kitabu cha Yakobo faslu ya 2:14-26.



Imani (2:14-26)

Katika kitabu cha Yakobo faslu ya 2:14, Yakobo aliuliza swali hili:

Ndugu zangu, yafaa nini, mtu akisema ya kwamba anayo Imani, lakini hana matendo? Je! Ile imani yaweza kumwokoa? (Yakobo 2:14).

Yakobo alijibu swali hili kwa sauti kubwa ya “Hapana.” Alifanya hivyo kwa njia kadhaa. Kwanza, alidokeza kwamba hata shetani anaamini mambo ya kweli kuhusu Mungu, lakini hayamfanyii mema. Kisha akabainisha jinsi imani ya Ibrahimu ilivyoongoza kwenye utii. Naye alieleza jinsi Rahabu alivyodhihirisha imani yake kupitia matendo mema. Hivyo, katika kitabu cha Yakobo faslu ya 2:26, Yakobo alifikia hitimisho hili lenye kujulikana sana kwa kusema hivi:

Maana kama vile mwili pasipo roho umekufa, vivyo hivyo na imani pasipo matendo imekufa (Yakobo 2:26).

Kwa mujibu wa Yakobo, kuwa na imani sahihi haitoshi. Imani ambayo haijionyeshi katika utii imekufa. Sio imani ya kweli yenye kuokoa.
Baada ya kuwahimiza hadhira wake kuishi maisha ya utii, Yakobo alielekeza tafakuri yake kwenye uhusiano baina ya hekima na Amani miongoni mwa wafuasi wa Kristo.








HEKIMA NA AMANI (3:1-4:12)

Sikiliza swali la Yakobo katika kitabu cha Yakobo faslu ya 4:1:

Vita vyatoka wapi, na mapigano yaliyoko kati yenu yatoka wapi? Si humu, katika tamaa zenu zifanyazo vita katika viungo vyenu? (Yakobo 4:1).

Ingawa mstari huu hupatikana katikati ya sehemu hii, kwa njia mbalimbali sehemu nzima inahusika na swali hili.
Katika sehemu hii, Yakobo alibainisha masuala makuu matatu yanayohusiana na hekima na amani miongoni mwa waumini. Kwanza, katika kitabu cha Yakobo faslu ya 3:1-12, Yakobo alizingatia ulimi, au matumizi yetu ya maneno.


Ulimi (3:1-12)

Katika kitabu cha Yakobo faslu ya 3:4 na 5, Yakobo alilinganisha ulimi na usukani wa meli. Alieleza hivi: 
Tena angalieni Merikebu; ingawa ni kubwa kama nini, na kuchukuliwa na pepo kali, zageuzwa na usukani mdogosana, kokote anakoazimia kwenda nahodha. Vivyo hivyo ulimi nao ni kiungo kidogo, nao hujivuna majivuno makuu… (Yakobo 3:4-5).

Kisha katika mstari wa 6, alienda mbali zaidi, akiwaambia hadhira wake kwamba:

Nao ulimi… [ni] ule ulimwengu wa uovu, ule ulimi, umewekwa katika viungo vyetu, nao ndio uutiao mwili wote unajisi, huuwasha moto mfulizo wa maumbile, nao huwashwa moto na jehanamu (Yakobo 3:6).

Onyo la Yakobo dhidi ya uwezo wa ulimi kutenda uovu ni sawa na kile tunachopata katika kitabu cha Mithali. Mithali pia hushughulikia hatari zinazohusiana na ulimi, au usemi, mara kadhaa. Twapata hili katika maeneo kama vile kitabu cha Mithali faslu ya 10:31; faslu ya 11:12; faslu ya 15:4; na mistari mingine mingi. Vyote viwili, yaani, kitabu cha Yakobo na kitabu cha Mithali vilionyesha kwamba maneno yanaweza kusababisha kila aina ya matatizo miongoni mwa watu wa Mungu. Ili kuepuka migogoro na kuishi kwa amani, ni lazima tudhibiti ndimi zetu.

Tunapofika kwenye kitabu cha Yakobo na kumsikia akisema mambo kuhusu usemi wetu, pengine tunakumbushwa maneno ya Yesu, anaposema kwamba “kwa kuwa mtu, kinywa chake hunena yale yaujazayo moyo wake.” Kama Yakobo anavyotafakari maneno ya Yesu na kutoa maagizo kwa ajili ya kanisa, jinsi tunavyopaswa kuishi katika nuru ya Kristo anayekuja na kwa kutarajia kurudi kwake wakati ujao, mojawapo ya njia ambazo Yakobo hutupatia kupima mioyo yetu ni kuzingatia maneno yetu. Kwa maneno mengine, Yakobo anaona maneno ya mtu, ulimi, ambao ni ufupisho wa maneno, kama kipimo cha mtu ambaye ni kiumbe mzima wa maadili. Inatoa joto, na kuiweka katika njia nyingine, hutoa joto la moyo wa mtu. Hivyo, kama vile Yesu asemavyo, “kwa kuwa mtu, kinywa chake hunena yale yaujazayo moyo wake”, Yakobo anaposema kwamba mtu anapaswa kuuzuia ulimi wake 

na kwamba haipaswi katika kinywa kimoja kutoka baraka na laana, anatuambia kwamba moyo wetu lazima uwe umejitoa kabisa kwa Mungu. Hatupaswi kuwa watu wenye nia mbili, bali ni lazima, kwa imani, tushikilie sana mafundisho ya Kristo, na tunapofanya hivyo, maneno yetu yanapaswa kuwabariki ndugu na dada zetu badala ya kuwalaani
— Dkt. Brandon D. Crowe


Suala la pili linalofungamana na hekima na amani, linahusisha aina mbili za hekima. Hili tunalipata katika kitabu cha Yakobo faslu ya 3:13-18.

Aina Mbili za Hekima (3:13-18)

Katika kitabu cha Yakobo faslu ya 3:14-17 twasoma maneno haya:

Lakini, mkiwa na wivu wenye uchungu na ugomvi mioyoni mwenum msijisifu, wala msiseme uongo juu ya kweli. Hekima hiyo siyo ille ishukayo kutoka juu, bali ni ya dunia, ya tabia ya kibinadamu, na Shetani. Maana hapo palipo wivu na ugomvi ndipo palipo machafuko, na kiila tendo baya. Lakini hekima itokayo juu, kwanza ni safi, tena ni ya Amani, ya upole, yatari kusikiliza maneno ya watu, imejaa rehema na matunda mema, haina fitina, haina unafiki (Yakobo 3:14-17).

Kama tunavyoona hapa, ili kueleza uhusiano baina ya hekima na amani, Yakobo alitofautisha baina ya hekima ya kidunia, hekima ya kishetani na hekima itokayo mbinguni. Hekima ya kidunia huongoza kwenye wivu mchungu na tamaa ya ubinafsi. Lakini hekima itokayo kwa Mungu huleta amani katika jamii ya Kikristo.
Yakobo alitoa wito kwa wasomaji wake kuachana na mapigano na ugomvi wao. Alieleza kwamba tunapong’ang’ania tamaa zetu za ubinafsi hatuwezi kuwa na Amani miongoni mwetu. Alifundisha kwamba hekima ya kidunia, huongoza tu kwenye “machafuko na kila tabia mbaya.” Hivyo, Yakobo aliwaagiza wasomaji wake wategemee hekima inayotoka kwa Mungu. Tunapofanya hivyo, tunapata amani. Kama Yakobo alivyosema katika kitabu cha Yakobo faslu ya 3:18:

Na tunda la haki hupandwa katika amani na wale wafanyao amani (Yakobo 3:18).

Suala la tatu katika sehemu hii, liko katika Yakobo faslu ya 4:1-12, linatazama hekima na amani kuhusiana na mgogoro wa ndani ambao wafuasi wa Kristo hupitia.


Mgogoro wa Ndani (4:1-12)

Yakobo alionyesha kwamba ugomvi miongoni mwa Wakristo husababishwa na tamaa za ubinafsi, nia mbaya, na kutoridhika ndani yetu. Kwa mtazamo wa Yakobo, tamaa mbaya miongoni mwa hadhira wake zilikuwa zimesababisha madhara makubwa katika jamii ya Kikristo. Walitawaliwa na tamaa zao wenyewe. Kwa sababu hii, walikuwa wakipigana, kutamani, na hata kuangamizana. Hivyo, Yakobo aliwaambia kwa ukali kile 


wanachopaswa kufanya ili kuleta amani. Katika kitabu cha Yakobo faslu ya 4:7-10, Yakobo alisema kuwa:

Basi mtiini Mungu, Mpingeni Shetani, naye atawakimbia. Mkaribieni Mungu, naye atawakaribianinyi. Itakaseni mikono yenu, enyi wenye dhambi, na kuisafisha mioyo yenu, enyi wenye nia mbili… Jidhilini mbele za Bwana, naye atawakuza (Yakobo 4:7-10).

Kujitiisha kwa Mungu kwa njia ya unyenyekevu tu ndiko kungekomesha mapigano na ugomvi wao na kuwapa amani wao kwa wao.
Hebu sasa tuitabiri uhusiano baina ya hekima na wakati ujao.


HEKIMA NA WAKATI UJAO (4:13-5:12)

Majadala wa Yakobo kuhusu hekima na wakati ujao unaweza kugawanywa katika sehemu tatu. Sehemu ya kwanza inapatikana katika Yakobo faslu ya 4:13-17 na inahusu wale waliokuwa wakipanga mipango kwa ajili ya wakati ujao kana kwamba Mungu hakuwa na udhibiti.

Kuweka Mipango (4:13-17)

Mistari hii inaonyesha kuwa wengi miongoni mwa hadhira wa Yakobo walikuwa wakijaribu kuamua mustakabali wao wenyewe. Walijikita katika kukusanya mali, nao walijivunia mambo ambayo wangefanya na wapi wangeenda. Katika kuitikia jambo hili, Yakobo aliwakumbusha kwamba maisha yao yalikuwa ya muda mfupi. Hawakuweza kujua mustakabali wao ungekuwaje. Sikiliza kitabu cha Yakobo faslu ya 4:15 na 16, vile ambavyo Yakobo aliwaambia:

Badala ya kusema, “Bwana akipenda, tutakuwa hai na kufanya hivi au hivi. Lakini sasa mwajisifu katika majivuno yenu; kujisifu kote kwa namna hii ni kubaya (Yakobo 4:15-16).

Mungu pekee ndiye anayedhibiti wakati ujao na wale walio na hekima watakubaliana na hili.
Katika sehemu ya pili ya sehemu hii, Yakobo alikazia hekima na wakati ujao
kwa njia tofauti kidogo. Katika kitabu cha Yakobo faslu ya 5:1-6, alionya dhidi ya kuhodhi [kujilimbikizia] mali kwa sababu ya siku ya baadaye ya hukumu.

Kuhodhi Utajiri (5:1-6)

Yakobo alizungumza kwa kirefu sana kuhusu jinsi maskini wanavyotendewa katika maeneo mengi. Mara nyingi aliwashutumu matajiri kwa kuwatumia vibaya walio maskini. Katika mistari hii, Yakobo aliwaonya vikali matajiri waliopata mali kwa kuwadhurumu maskini. Naye akawajulisha kwamba karibuni wangeteseka kwa sababu ya kufanya hivyo. Kama alivyosema katika kitabu cha Yakobo faslu ya 5:3:


Dhahabu yenu na fedha yenu zimeingia kutu, na kutu yake itawashuhudia, nayo itakula miili yenu kama moto. Mmejiwekea akiba katika siku za mwisho (Yakobo 5:3).


Kama kifungu hiki kinavyoonyesha, kukusanya mali kwa kuwadhurumu wengine kutaleta hukumu kali.


Kimsingi kile ambacho Yakobo anasema ni jambo ambalo lingekuwa likiwatia moyo Wayahudi wengi waliomsikia. Kimsingi anabadili uelewa ambao wengi katika Israeli walikuwa nao kuhusu uhusiano wa matajiri na maskini, na kwa kweli huwaita maskini waliobarikiwa na kuzungumza juu yake...anawaonya matajiri kuwa tayari kutubu na kutarajia hukumu… Msingi wa hukumu hiyo ni kwamba watu hawa wanajilimbikizia[hodhi] mali zao, ambazo kimsingi, ikiwa umebarikiwa na mali, mapenzi ya Mungu ni kwamba ungeishiriki hii mali na jirani yako, uitumie kumbariki jirani yako, lakini wanajilimbikizia wenyewe tu. Wanawalaghai wafanyakazi wao kwa kutowalipa ujira wa haki... Utajiri ni zawadi ya Mungu ambayo inapaswa kutumiwa kama mapenzi ya Mungu yalivyo, si kwa ajili yako mwenyewe, bali hatimaye kwa jirani yako. Kwa maneno mengine, kila biashara inapaswa kuongozwa na kanuni, ya “Mpende jirani yako kama nafsi yako.”  
— Kasisi David Lewis  

Sehemu ya tatu ya mjadala wa Yakobo juu ya hekima na wakati ujao, ulio katika kitabu cha Yakobo faslu ya 5:7-12, inageukia kwenye kungojea kwa stahamala mpango wa Mungu wa wakati ujao ufunuliwe.

Kungojea Kwa Stahamala (5:7-12)

Yakobo alikuwa amewakosoa wale waliofanya mipango bila kumtegemea Mungu kwa ajili ya hekima yake. Naye aliwaonya wale ambao walipuuza hekima ya Mungu kwa kuhodhi mali na kuwadhulumu maskini kwamba wangeona hukumu ya Mungu. Lakini kufuatia hili, Yakobo aliwatia moyo wale waliokuwa wakiteseka wamngojee Mungu kwa stahamala hadi utimilifu wa historia ufike. Sikiliza katika kitabu cha Yokobo faslu ya 5:7 na 8 ambapo Yakobo alitumia ulinganisho huu:


Kwa hiyo ndugu, vumilieni, hata kuja kwake Bwana. Tazama, mkulima hungoja mazao ya nchi yaliyo ya thamani, huvumilia kwa ajili yake hata yatakapopata mvua ya kwanza na ya mwisho. Nanyi vumilieni, mthibitishe mioyo yenu, kwa maana kuja kwake Bwana kunakaribia (Yakobo 5:7-8).

Kama tulivyoonyesha, maneno ya Yakobo katika sehemu hii yalifanya zaidi ya kuwaonya matajiri tu. Pia yaliwatia moyo maskini na wanaokandamizwa. Karipio kali la Yakobo liliwakumbusha hadhira wake kwamba Siku ya Hukumu ilikuwa inakuja. Wakati huo, wale ambao walikuwa wamemtegemea Mungu kwa uaminifu wangethawabishwa.  Kwa njia hii, aliwatia moyo waamini waendelee kutembea katika njia ya hekima ya kimungu, wakiishi kulingana na imani yao, wakimtii Mungu katika nuru ya mwisho mkuu wa mpango wa Mungu wa wakati ujao.
Baada ya kuwaeleza wasomaji wake jinsi hekima inavyohusiana na furaha, utii, amani na wakati ujao, kitabu cha Yakobo kinamalizika kwa ufafanuzi mfupi wa jinsi hekima inavyoweza kutumiwa panoja na maombi.




HEKIMA NA MAOMBI (5:13-18)

Hadhira wa Yakobo walikuwa wakikabiliwa na masuala kadhaa. Walikuwa watu waliotawanyika na kwenda mbali na nyumba zao. Matajiri walikuwa wakiwakandamiza maskini. Walikuwa wakigombana na kuumizana. Inaonekana kwamba, wengi wao walikuwa wakitawaliwa na tamaa zao za ubinafsi. Pia ilikuwa vigumu kwao kuishi kwa njia zinazolingana na Imani yao. Hivyo, katika sehemu hii ya mwisho, Yakobo aliwafundisha nini cha kufanya katika jamii ya Kikristo walipokuwa wakikabiliana na mapambano haya. Sawa na yale aliyofundisha mwanzoni mwa waraka wake, hapa Yakobo aliwaagiza wajitoe kwa ajili ya maombi. Wakati wa shida au furaha, wakati wa kushughulika na ugonjwa, hata ugonjwa unaosababishwa na dhambi ya mtu binafsi, wale walio na hekima wataomba. Sikiliza katika kitabu cha Yakobo faslu ya 5:13 na 14 mahali ambapo Yakobo aliwaambia wasomaji wake hivi.

Mtu wa kwenu amepatikana na mabaya? Na ombe. Ana moyo wa kuchangamka? Na aimbe zaburi. Mtu wa kwenu amekuwa hawezi? Na awaite wazee wa kanisa; nao wamwombee, na kumpaka mafuta kwa jina la Bwana (Yakobo 5:13-14).

Ni wadhiha kwamba Yakobo alitarajia wasomaji wake wamkaribie Mungu kwa ajili ya kupata hekima katika kila hali. Sababu ya jambo hili ni wadhiha vya kutosha katika mstari wa 16 mahali ambapo Yakobo alisema hivi:

Ungameni dhambi zenu ninyi kwa ninyi, na kuombeana, mpate kuponywa. Kuomba kwake mwenye haki kwafaa sana, akiomba kwa bidii (Yakobo 5:16).

Baada ya kumaliza sehemu kuu ya waraka wake kwa wito wake wa stahamala pamoja na maombi katika majaribu, Yakobo alimaliza barua hiyo kwa himizo.

MAWAIDHA YA MWISHO (5:19-20)

Katika kitabu cha Yakobo faslu ya 5:19 na 20, Yakobo aliwasihi hadhira wake waangaliane na kuwarudisha wale waliokuwa wametangatanga na kwenda mbali na ukweli. Aliwakumbusha kwamba, wakiwa ndugu na dada katika jamii ya waamini, walikuwa na wajibu na fursa ya kuwaongoza watu kurudi kwenye imani ambayo kwa kweli huokoa.

                                         HITIMISHO 	

Katika Utangulizi huu wa Yakobo, tumeangalia usuli wa kitabu na tukabainisha mwandishi, hadhira, na tukio la kuandika. Pia tumesawiri muundo na maudhui ya barua na kuona jinsi kitabu hiki kinavyotumika kama kitabu cha hekima cha Agano Jipya kwa waumini wanaokabiliwa na kukatishwa tamaa kwa majaribu kupitia furaha, utii, amani, wakati ujao pamoja na maombi.
Kitabu cha Yakobo kilitoa changamoto kwa Wakristo wa karne ya kwanza kumtafuta Mungu kwa hekima ili waweze kuwa na furaha wanapostahamala majaribu. Taibu, wewe na mimi tunaishi katika hali tofauti sana na hadhira asilia wa Yakobo. Lakini sisi pia hukabiliwa na majaribu, nasi pia twahitaji hekima kutoka kwa Mungu ili kutusaidia kukabiliana na majaribu hayo. Kama vile hadhira wa kwanza wa Yakobo, twahitaji furaha 

tupu ambayo huletwa na hekima ya Mungu. Ingawa, katika somo hili, tumegusia tu kile ambacho kitabu hiki kinatoa, jambo moja linapaswa kuwa wadhiha: Waraka wa Yakobo huonyesha njia ya kuishi kwa hekima katika kila enzi. Kadiri tunavyokitumia kitabu hiki katika maisha yetu wenyewe, ndivyo tutakavyopokea baraka ya furaha tupu ambayo Mungu huwapatia watu wake, haijalishi ni majaribu au matatizo gani tunaweza kukabiliana nayo.


                                      WACHANGIAJI 	

Dkt. Paul Gardner (Mwenyeji) ni Mchungaji Kiongozi katika Kanisa la Kristo la Presbyterian huko Atlanta, Georgia. Dkt. Gardner hapo awali aliwahi kuwa mhadhiri wa Agano Jipya katika Chuo cha Kitheolojia cha Oak Hill huko London na kama Shemasi Mkuu wa Exeter katika Kanisa la Uingereza (2003-2005). Yeye ndiye mwandishi wa vitabu na fafanuzi kadhaa zikiwemo Ufunuo: Mateso na Ulinzi wa Kristo; Waefeso: Kutia moyo na Furaha katika Kristo; na 1 & 2 Petro & Yuda: Wakristo Wanaoishi Katika Enzi ya Mateso.  
________________________________________________________________________
Dkt. Jimmy Agan ni Profesa Mshiriki wa Agano Jipya na Mkurugenzi wa Homiletiksi katika Seminari ya Kitheolojia ya Agano.

Dkt. David W. Chapman ni Profesa Mshiriki wa Agano Jipya na Akiolojia katika Seminari ya Kitheolojia ya Agano.

Dkt.  Brandon D.  Crowe ni Profesa Msaidizi wa Agano Jipya katika Seminari ya Kitheolojia ya Westminster.

Dkt. Michael Kennison ni Mchungaji Msaidizi wa Huduma ya Utunzaji katika Milima ya Kirk huko St. Louis, MO.

Kasisi David Lewis ni Profesa Msaidizi wa Theolojia ya Ufafanuzi katika Seminari ya Concordia.

Dkt.  Dan McCartney hapo awali alikuwa Profesa wa Ufafanuzi wa Agano Jipya katika Seminari ya Kitheolojia ya Mkombozi.

Dkt. Greg Perry ni Makamu wa Rais wa Miradi ya Kimkakati katika Huduma za Milenia ya Tatu (zamani alikuwa Profesa Mshiriki wa Agano Jipya na Mkurugenzi wa Mpango wa Huduma ya Jiji katika Seminari ya Kitheolojia ya Agano).

Dkt.   Scott   Redd ni Rais wa Kampasi ya Seminari ya Kitheolojia ya Mageuzi huko Washington, DC na Profesa Msaidizi wa Agano la Kale.

Kasisi Dkt. Michael Walker ni Mwanatheolojia anayeishi katika Kanisa la Highland Park Presbyterian huko Dallas, TX.

Kasisi Dkt. Thurman Williams ni Mchungaji Mshiriki katika Usharika wa Neema na Amani huko St. Louis, MO.


                                           FAHARASA 	

Eusebius – Mwanahistoria Mkristo wa awali aliyeandika Historia ya Kikanisa (aliishi mwaka 263-340 B.K).

Helenistiki –Ya au inayohusiana na ustaarabu wa Kigiriki, utamaduni, au lugha, baada ya wakati wa Alexander Mkuu.

Yakobo (mtume) – Mwana wa Zebedayo na ndugu yake Yohana; aliuawa kishahidi chini ya Herode Agripa.

Yakobo (ndugu wa Yesu) – Ndugu wa kambo wa Yesu; kiongozi wa kanisa la Yerusalemu na mwandishi wa kitabu cha Agano Jipya cha Yakob.

Baraza la Yerusalem – Mkutano huko Yerusalemu uliorekodiwa katika kitabu cha Matendo Mitume faslu ya 15 ambapo mitume na viongozi wa kanisa walishughulikia masuala kadhaa katika kanisa la mwanzo; hasa, kama Mataifa walitakiwa kufuata sheria ya Musa ili kuokolewa au la.

Josephus – Mwanahistoria wa Kiyahudi kutoka karne ya 1 B.K ambaye aliandika Mambo ya Kale mwaka wa 37-100 katika karne ya kwanza).

kurios sabaoth – Neno la Kigiriki (tafsiri) linalomaanisha “Bwana Mwenyezi” au “Bwana wa Majeshi.”

Origen– (karibu mwaka 185- 254 B.K)   Mwanatheolojia wa Kikristo wa mapema kutoka Alexandria; kazi zake ni pamoja na: Kuhusu Kanuni ya Kwanza, ambamo alitetea Maandiko Matakatifu kama mamlaka yetu ya mwisho ya mafundisho ya Kikristo, na Hexapla, uchunguzi linganishi wa tafsiri mbalimbali za Agano la Kale.

pseudonimiti – Zoezi la kugawa kazi zilizoandikwa kwa mtu mwingine badala ya mwandishi halisi.

Stefano – Shemasi katika kanisa la mwanzo huko Yerusalemu ambaye alijulikana kwa imani yake na kwa kuwa amejaa Roho wa Mungu; kuchukuliwa shahidi wa kwanza wa Kikristo (tazama Matendo ya Mitume faslu ya 6–7).

Sinagogi – Mahali ambapo Wayahudi walikusanyika kwa ajili ya ibada na mafundisho.

Hekima ya Siraki –Kitabu chenye ushawishi cha hekima, kisicho cha kimaandiko, kilichoandikwa na Yeshua bin Sira, pia kinajulikana kama “Siraki” au “Mhubiri”; inaaminika kuwa kiliandikwa kati ya mwaka wa 200-175 K.K.

Hekima ya Sulemani – Kitabu chenye ushawishi cha hekima, kisicho cha kimaandiko, pia kinajulikana kama “Kitabu cha Hekima”; inaaminika kuwa kiliandikwa katika karne ya 1 au 2 KK.

